钦定古今图书集成/历象汇编/庶征典/第120卷 > 兼明书 > 《伯阳父论三川震 国语》
## 钦定古今图书集成/历象汇编/庶征典/第120卷 > 兼明书 > 《伯阳父论三川震 国语》

幽王三年，西周三川皆震。伯阳父曰：“周将亡矣。夫天
地之气，不失其序，若过其序，民之乱也。阳伏而不能
出，阴遁而不能烝，于是有地震。今三川实震，是阳失
其所而镇阴也。阳失而在阴，川源必塞。夫水土演而
民用也。水土无演，民乏财用，不亡何待？昔伊、洛竭而
夏亡，河竭而商亡。今周德若二代之季矣，其川源又
塞，塞必竭。山崩川竭，亡之征也。”川竭山必崩，若国亡
不过十年，数之纪也。夫天之所弃，不过其纪。是岁也，
三川竭，岐山崩。十一年，幽王乃灭，周乃东迁。